b'\n_START_ARTICLE_\nRequiem (Mozart)\n_START_PARAGRAPH_\nRequiem d-molli, KV 626 on Wolfgang Amadeus Mozartin p\xc3\xa4\xc3\xa4osin s\xc3\xa4velt\xc3\xa4m\xc3\xa4 sielunmessu, jonka parissa h\xc3\xa4n ty\xc3\xb6skenteli kuolinvuotenaan (1791). Teoksen viimeisteli p\xc3\xa4\xc3\xa4asiassa Franz Xaver S\xc3\xbcssmayr ja se valmistui lopullisesti seuraavana vuonna. Teos on kirjoitettu nelj\xc3\xa4lle solistille (sopraano, altto, tenori, basso), kuorolle ja klassisminajan orkesterille. Kokoonpanossa on kaksi basettitorvea, kaksi fagottia, kaksi trumpettia, kolme pasuunaa, patarumpu, viulut, alttoviulu sek\xc3\xa4 basso continuo, joka koostuu sellosta, kontrabassosta ja uruista.\n_START_SECTION_\nTeoksen synty\n_START_PARAGRAPH_\nTeoksen tilasi hein\xc3\xa4kuussa 1791 kreivi Franz von Walsegg zu Stuppach, joka halusi kunnioittaa sill\xc3\xa4 vastik\xc3\xa4\xc3\xa4n kuolleen vaimonsa muistoa. Kreivin tarkoitus oli esitt\xc3\xa4\xc3\xa4 teos omana s\xc3\xa4vellyksen\xc3\xa4\xc3\xa4n. Mozart sai teoksesta ennakkopalkkiota 60 dukaattia ja lupauksen lis\xc3\xa4palkkiosta, kun teos valmistuisi. Kes\xc3\xa4n Mozart oli kiireinen kahden oopperansa Taikahuilun ja La clemenza di Titon kanssa ja s\xc3\xa4velt\xc3\xa4j\xc3\xa4 palasi teoksen pariin vasta syksyll\xc3\xa4 palattuaan Wieniin. Marraskuun lopulla s\xc3\xa4velt\xc3\xa4j\xc3\xa4 sairastui tautiin, jonka l\xc3\xa4\xc3\xa4k\xc3\xa4ri my\xc3\xb6hemmin nimesi sotilaskuumeeksi (vaikka aiheesta on vuosisatojen aikana esitetty lukuisia teorioita). Joulukuun 4. iltap\xc3\xa4iv\xc3\xa4n\xc3\xa4 Mozart tunsi itsens\xc3\xa4 niin terveeksi, ett\xc3\xa4 esitti yst\xc3\xa4viens\xc3\xa4 kanssa osia edelleen keskener\xc3\xa4isest\xc3\xa4 Requiemistaan. Samana iltana h\xc3\xa4nen tilansa huononi nopeasti ja h\xc3\xa4n kuoli 5. joulukuuta, viisi minuuttia yli puoleny\xc3\xb6n._NEWLINE_Mozartin kuollessa Requiem oli edelleen keskener\xc3\xa4inen ja s\xc3\xa4velt\xc3\xa4j\xc3\xa4n vaimo Constanze antoi teoksen viimeistelyn Josef Eyblerille, joka kuitenkin pian luopui teht\xc3\xa4v\xc3\xa4st\xc3\xa4 ja k\xc3\xa4sikirjoitus p\xc3\xa4\xc3\xa4tyi Mozartin entisen oppilaan Franz Xavier S\xc3\xbcssmayrin k\xc3\xa4siin, joka lopulta vei teoksen p\xc3\xa4\xc3\xa4t\xc3\xb6kseen. S\xc3\xbcssmayr orkestroi teokseen Kyriest\xc3\xa4 eteenp\xc3\xa4in, saattoi Sequentia-osan eli Dies iraen Lacrimosan-jakson loppuun 22 uudella tahdilla ja s\xc3\xa4velsi sielunmessun puuttuvat osat eli Sanctuksen, Benedictuksen ja Agnus Dein. Viimeiseen osaan, Communioniin, h\xc3\xa4n uudelleenk\xc3\xa4ytti teoksen alusta kahta Mozartin s\xc3\xa4velt\xc3\xa4m\xc3\xa4\xc3\xa4 osaa. S\xc3\xbcssmayr sek\xc3\xa4 Mozartin vaimo sanoivat t\xc3\xa4m\xc3\xa4n tapahtuneen Mozartin ohjeiden mukaan. Monet ovat kuitenkin ep\xc3\xa4illeet, ett\xc3\xa4 Mozart ei olisi oikeasti halunnut k\xc3\xa4ytt\xc3\xa4\xc3\xa4 toistoa teoksessa. Kreivi Walsegg-Stuppach esitti Requiemin omana s\xc3\xa4vellyksen\xc3\xa4\xc3\xa4n kuolleen vaimonsa kunniaksi 14. joulukuuta 1793.\n_START_SECTION_\nEp\xc3\xa4ilyj\xc3\xa4 teoksen viimeistelij\xc3\xa4st\xc3\xa4\n_START_PARAGRAPH_\nOn mahdollista, ett\xc3\xa4 jotkut muut s\xc3\xa4velt\xc3\xa4j\xc3\xa4t (esimerkiksi Antonio Salieri) olisivat auttaneet S\xc3\xbcssmayria, tai ett\xc3\xa4 h\xc3\xa4n olisi laatinut s\xc3\xa4vellyksen osittain Mozartin j\xc3\xa4tt\xc3\xa4mien luonnosten pohjalta. On my\xc3\xb6s ep\xc3\xa4ilty , ett\xc3\xa4 vanhempi s\xc3\xa4velt\xc3\xa4j\xc3\xa4 Maximilian Stadler, olisi saattanut loppuun Domine Jesun orkestraation. Agnus Dei -osio taas muistuttaa Mozartin aiempaa messua (KV 220), ja sen on ep\xc3\xa4ilty perustuneen Mozartin antamiin ohjeisiin tai luonnostelmiin. Yleens\xc3\xa4 t\xc3\xa4llaiset n\xc3\xa4kemykset perustuvat oletukseen, ett\xc3\xa4 teoksen hienot osat ovat vahvasti Mozartin vaikutuksenalaisia ja kohdat, joissa n\xc3\xa4hd\xc3\xa4\xc3\xa4n olevan heikkouksia, olisivat puolestaan S\xc3\xbcssmayrin tekemi\xc3\xa4. Teoksen orkestraatiosta onkin l\xc3\xb6ydetty k\xc3\xb6mpelyyksi\xc3\xa4, joita ei esiinny Mozartin muissa teoksissa. 1900-luvulla teoksesta on tehty lukuisia uusia versioita, joissa on joko paranneltu S\xc3\xbcssmayrin orkestraatiota tai radikaaleimmillaan kirjoitettu Mozartin kuoleman j\xc3\xa4lkeen s\xc3\xa4velletyt kohdat kokonaan uudestaan.'